**Kredsbestyrelsens beretning til den årlige ordinære generalforsamling i kreds 6 7. april 2021**

Endnu en gang velkommen til vores generalforsamling. Da vi den 12. august holdt en, på grund af corona udsat generalforsamling, havde vi nok haft forhåbninger om, at situationen ville have været anderledes i år. Men sådan skulle det ikke være, vi har måttet ændre de fleste arrangementer på grund af nye restriktioner og anbefalinger, og vi har brugt meget god tid på at snakke om corona-tiltag og test. Derfor har vi også valgt at indkalde til virtuelt møde i dag, hvilket viste sig at være en rigtig beslutning. Året har heldigvis også budt på andre mere spændende ting, den længe ventede Arbejdstidsaftale blev færdigt i starten af januar, og de generelle forhandlinger, CFU-forliget var klar allerede inden vinterferien, det har vi ikke prøvet i over 10 år.

**OK21**

I Frie Skolers Lærerforening havde vi med spænding fulgt først Skolekommissionens arbejde, og derefter Danmarks Lærerforenings arbejde med at få lavet en Arbejdstidsaftale. Det lykkedes hen på efteråret. DLF´s arbejdstidsaftale skulle som resultat af OK18 overføres til de frie skoler, dog med de ændringer som var nødvendige på grund af foreningsstruktur, og det faktum at efterskoler og kostskoler er en del af området. Blandt andet skulle der indtænkes noget andet end Den lokale kreds´ medansvarlighed i det lokale samarbejde om planlægning. Vi er nået frem til et fornuftigt resultat, og vi kan glæde os over efter 8 år igen at kunne sige, vi har en Arbejdstidsaftale på Skoleområdet.

Heldigvis har vi et års tid til at få implementeret aftalen ude på de enkelte skoler, og til at få lavet aftaler, der passer lige til skolen. Vi kan stadig lave lokale aftaler og beholde gamle aftaler– men uanset hvor gode aftaler vi har, vil det være en rigtig god ide at få dem kigget godt igennem, og få et overblik over, hvordan de aftalte elementer harmonerer med den nye overenskomst. - Ikke sælge ud af arvesølvet, som vores konsulenter ynder at sige. Det er vigtigt at få fuld ”betaling”, hvis man vælger lave om på de aftaler, der er en del af arbejdstidsaftalen. Hvis man på en skole f.eks. bliver enige om, at lejrskoleaftalen er for god, skal de sparede timer måske ligges et andet sted.

Samarbejdssporet udgør et meget bærende element i aftalen, der er ændret fra ledelsesret til ledelsespligt. Vores tillidsrepræsentanter er nævnt 14 gange i aftalen. Der er skitseret en fin drejebog, hvor ledelsen kommer med første udkast. Derefter drøftes oplægget med tillidsrepræsentanten. Fællesmøde med lærerne, så disse også kan kvalificere aftalen. Først herefter kan ledelsen så på oplyst grundlag lave en aftale med tillidsrepræsentanten.

Usædvanlig hurtigt blev der indgået forlig om lønudviklingen i den kommende 3-årige overenskomstperiode for alle statens ansatte. Der var vel en fælles forståelse for, at der ikke var så mange penge at slås om i den nuværende krise, så det gav ikke mening at trække forhandlingerne i langdrag. Det ser ud til, at vi bevarer reallønnen de næste 3 år, ligesom vi beholder reguleringsfaktoren i forhold til de privat ansatte. Den har ofte skaffet os de nødvendige stigninger i løbet af perioden. Vi slap for frivalgsordninger, men fik til gengæld starten på en seniorordning med 2 årlige fridage fra det kalenderår, hvor man fylder 62.

Siden 2014 har der ikke været forskel på, hvad en lærer og en børnehaveklasseleder laver på skolen, men der har været en forskel på 12 000 kr. årligt i deres begyndelsesløn. Med OK21 stiger deres basisløn med godt 5000 kr.

Vi håber bestemt, at overenskomsten bliver stemt hjem om den 19. april

**Corona**

Heldigvis er der fundet en vaccine, og vi håber alle corona snart er et fænomen, vi kan tale om i datid, eller i al fald en virus vi har styr på.

Dette skoleår har i allerhøjeste grad været præget af corona. Enhver lærer har tillært sig digitale kompetencer, som vi nok aldrig ville have forventet i løbet af så kort tid. Skoledagen består som oftest af, at vi logger ind på Teams eller Zoom, og herfra foregår så vores undervisning. Vi er blevet eksperter i at dele skærm, at lave grupper på teams, slå lyd og kamera fra osv.

Og nu genåbning – Det kan være svært at komme tilbage til skolen efter så lang tid med hjemmearbejde og isolation. Det gælder for vores elever, og det gælder for os ansatte. Der skal være opmærksomhed på lærernes trivsel, også på hvor forskelligt vi kommer i gang igen. Nogen har været i gang et stykke tid, mens andre kun forsigtigt må nærme sig skolen igen. Endnu en gang må vores tillidsrepræsentanter, arbejdsmiljørepræsentanter og ledelser finde gode og stabile løsninger, så den enkelte kan komme godt i gang på skolen igen.

Specielt efterskolerne har en kæmpeudfordring, da lærerne kan se frem til nogen meget arbejdstunge uger i den kommende periode. Vi opfordrer til, at man er særlig opmærksom på, at skolen overholder regler om fridage, fridøgn og hviletid, så ingen ikke bukker under for arbejdspresset. I foråret blev Frie skolers Lærerforening enige med efterskoleforeningen om en anbefaling til lokalaftale om afviklingen af timerne. Det har Efterskoleforeningen desværre ikke ønsket at deltage i denne omgang. Heldigvis har en del skoler og dygtige tillidsrepræsentanter har fået udmærkede aftaler igennem. Hvis der opleves urimeligheder ude på skolerne, kan/skal sekretariatet kontaktes.

**Organisering, tillidsrepræsentanter m.m.**

En undersøgelse viser, at tillidsrepræsentantens virke og synlighed har betydning for organiseringen på den enkelte skole, altså om man melder sig ind i Frie Skolers Lærerforening. En overenskomst kræver, at mindst 50% i en faggruppe melder sig ind i en fagforening. I vores kreds ligger tallet på omkring 68% - og vi kunne godt tænke os flere medlemmer. Det er helt klart, at vores bedste kilde til indmeldelse er tillidsrepræsentanter og medlemmer ude på skolerne. Vi prøver på alle måder at uddanne og støtte tillidsrepræsentanter i deres virke gennem kurser, netværksmøder og personlige samtaler. Det er en god ide at holde FSL-klubmøder på skolen, så den enkelte lærer føler sig engageret i egne arbejdsvilkår (arbejdstid, løn og arbejdsmiljø). Der kan findes meget fint materiale på hjemmesiden til understøttelse af det arbejde.

Den nye arbejdstidsaftale lægger op til et større engagement i skolen planlægning og aftaler. Derfor er det af stor vigtighed at have en tillidsrepræsentant på skolen. Vi har endnu få skoler uden. Vi håber at kunne besøge disse med henblik på valg af tillidsrepræsentant. Desværre kan det være svært at overvinde en periode uden tillidsrepræsentant, man synes at det jo går godt nok uden, og ingen har lyst til at påtage sig jobbet. Frie skolers lærerforening synes, at det er svært at servicere disse skoler. Selv om vi laver lønaftaler på skolerne, laver tillidsrepræsentanten jo også meget andet godt arbejde på skolen, og vil være en tættere kontakt til foreningen. De fleste ledelser har stor interesse og villighed i at have en tillidsrepræsentant, det bør udnyttes til en god aftale for en ny tillidsrepræsentant.

**Højskoler**

Som vi nævnte på generalforsamlingen i august 2020, har vi valgt at optage højskoler i foreningen. I kreds 6 har vi lige nu 8 højskoler, der er ca. 8 medlemmer på disse skoler. Højskolelærerne er de eneste på statens område, der ikke har en overenskomst, og dermed heller ingen tillidsrepræsentant. Derfor er hverveindsatsen i meget høj grad lagt i hænderne på foreningens højskolekonsulent, som kæmper en utrættelig, men yderst besværlig kamp. Besværlig, fordi det er det fysiske møde med højskolelærerne, der afstedkommer medlemskaber i FSL. Og når skolerne er lukket, og fysiske møder begrænset til 5 personer, er det virkelig op ad bakke, men aktuelt har vi omkring 150 højskolemedlemmer. Vi skal organisere 50 % af lærerne for at opnå forhandlingsretten for dem. Det tal er 375, og det forventer vi at nå i løbet af 2022. Så begynder arbejdet med at lave en overenskomst. En overenskomst, der indeholder regler om arbejdstid, løn under sygdom, løn under børns sygdom, tillæg for aftenarbejde, weekendarbejde og overarbejde. Elementer, der er helt naturlige for os, men som altså er ikkeeksisterende for lærerne på højskolerne.
Bagefter skal den lige forhandles på plads, og så kan man vælge tillidsrepræsentanter på højskolerne.
Vi glæder os til samarbejdet med højskolelærerne og ser frem til den dag, de indgår i TR-netværkene og kredsbestyrelsen

**Arbejdsmiljø og Krænkelser**

Et godt arbejdsmiljø og en stor professionel kapital på den enkelte skole har betydning for skolens og elevernes trivsel og læring. Vi skal have stor opmærksomhed på at de ansatte har det godt på skolen både fysisk og psykisk.

Et andet af årets store temaer blev krænkelser - sexchikane. Lad mig fra starten understrege vigtigheden af dette emne, ligesom vold og mobning kan det være noget, der foregår i det skjulte, og som både kan være skamfuld og tabulagt. Derfor vil en åben og støttende varetagelse af episoderne være absolut nødvendigt. Når vi bliver personligt ramt, kan vi være meget sårbare. Hvad enten det sker på arbejdspladsen eller i fagforeningen, er det vigtigt at få det meldt ud – helst til nogen, der er ansvarlige for arbejdsmiljøet, det kan være lederen, arbejdsmiljørepræsentanten, kredsformanden, foreningens formand.

Frie Skolers Lærerforening har undersøgt forekomstens blandt vore medlemmer og blandt vore tillidsvalgte. Det viser sig at et par procent er blevet krænket og flere har oplevet andre blive krænket. Det er uhyre vigtigt at sige fra overfor krænkelser, også hvis man kun er tilskuer til det. Undersøgelsen viste, at sexisme halveres, hvis skolen tydeligt har meldt ud, at det er uønsket adfærd. Noget tilsvarende er tilfældet, når der bliver sagt fra over for handlingen.

Pas godt på jer selv og hinanden

**Kredsbestyrelsen**

Kredsbestyrelsens arbejde har i høj grad været præget af corona. Mange bestyrelsesmøder har været holdt virtuelt. Det har selvfølgelig betydet, at kørselskontoen er blevet betydelig reduceret. I bestyrelsen har vi fået øjnene op for at små hurtige møder kan være funktionelle. Dog er der enighed om at fysiske møder har en anden betydning for drøftelser og sammenhold i bestyrelsen. Selve arbejdet har båret præg af at håndtere diverse anbefalinger og finde ud af, hvordan vi på bedste vis kan ændre de planlagte møder til fornuftige virtuelle møder. Vi vil jo gerne kunne servicere vores tillidsrepræsentanter og medlemmer på en god måde.

Desværre har det ikke været fysisk muligt at besøge skoler og nye tillidsrepræsenter, en ellers højprioriteret opgave i kredsen. Vi har stadig et par skoler i kredsen uden tillidsrepræsentant. Vi vil forsøge at få aftaler i stand på disse skoler, når besøg igen er en mulighed. Vores tillidsrepræsentanter gør et stort arbejde, også med at udbrede kendskabet i Frie Skolers Lærerforening til nyansatte og potentielle medlemmer. Vi vil også gerne ud og til hjælpe med det arbejde.

**Kredsens Arrangementer**

Årets store hit skulle have været et 2- dages træf for vores tillidsrepræsentanter i november måned. Selv om vi hele tiden håbede, at det kunne gennemføres, måtte vi til sidst ændre planerne til et virtuelt endags møde. Heldigvis blev det et godt møde. Chefkonsulent Jette Morsing fortalte om Tillidsrepræsentanternes muligheder for at agere inden for ledelsesretten og gennemgik af Folkeskolens arbejdstidsaftale. Vi nåede også at omtale overholdelse af Overenskomsten – heri en afklaring af, at vi nok snart ville få en arbejdstidsaftale frem for regler. En del af vore tillidsrepræsentanter har kun ageret under lov 409, så de får en anden arbejdsagenda. Vi sluttede af med netværksmøder, det viste sig at fungere godt virtuelt, så det kunne måske blive en mulighed i vores relative store kreds.

Vi har i år 12 tillidsrepræsenter under uddannelse, dem nåede vi at afholde fysisk møde med – men desværre har en stor del af deres uddannelse foregået virtuel, så vi håber TR5 kan blive et fysisk møde. Det er helt klart, at længere brug af teams, har vist nye muligheder, men netop i TR-uddannelsen har man brug for de løse snakke og erfaringsudvekslinger.

I september måned afsluttede vi de 13 nye tillidsrepræsentanter fra sidste år. Tillykke med det.

Umiddelbar efter generalforsamlingen vil vi tage fat på planlægningen af næste skoleår, som også indeholder et repræsentantskabsmøde for alle tillidsrepræsentant.

**Afslutning**

Til sidst vil jeg endnu en gang takke de fremmødte, vores revisorer og andre, der har bakket op om kredsens arbejde. Stor tak for modtagelsen af digitale møder og deltagelsen i disse. Vi glæder os til igen at kunne mødes fysisk, udvikle erfaringer og få en snak over noget kaffe eller mad

En personlig tak til Kredsbestyrelsen for arbejdet i bestyrelsen, for gode samtaler og det store arbejde med at få afviklet diverse arrangementer. Et år der har båret præg af mange omstruktureringer, og det glæder mig at kredsbestyrelsen har mod på at fortsætte arbejdet endnu et år.

Hermed overgiver jeg beretningen til debat